DA Den Europæiske Unions Tidende CE 88/485

(2004/C 88 E/0498)

SKRIFTLIG FORESPØRGSEL E-0091/04

af Ilka Schröder (GUE/NGL) til Kommissionen

(21. januar 2004)

Om: Konsekvenserne af opførelsen af Hamas på listen over terrororganisationer

EU har siden december 2001 klassificeret den militære fløj af Hamas, Izz al-Din al-Qassem, og siden september 2003 (fælles holdning 2003/651/FUSP (1)) Hamas i dens helhed som en terrororganisation. Ifølge den fælles holdning 2001/931/FUSP (2) skal der som følge heraf ske en indefrysning af finansielle og økonomiske ressourcer, fælles hjælp samt politisamarbejde og retligt samarbejde i kriminalsager i forbindelse med terrorbekæmpelse. I henhold til forordning (EF) 2580/2001 (3) indefryses de finansielle og økonomiske ressourcer, der tilhører de på listen angivne personer og organisationer, og derudover må der ikke stilles øvrige ressourcer til rådighed med undtagelse af ressourcer til humanitær bistand.

Ifølge kommissær Patten indebærer opførelsen på listen, at medlemsstaterne gennem politisamarbejde og retligt samarbejde i kriminalsager yder hinanden »den størst mulige hjælp« i bekæmpelsen af terrorisme, og at de finansielle restriktioner ifølge forordning nr. 2580/2001 finder anvendelse (jf. Pattens svar på skriftlig forespørgsel E-2774/03 (4) af Theresa Villiers).

1. Hvilke konkrete foranstaltninger har medlemsstaterne siden 2001 iværksat med hensyn til indefrysning af ressourcer samt politisamarbejde og retligt samarbejde? a) Hvor stort et beløb udgør de indefrosne ressourcer omtrent? b) Hvordan ser »den størst mulige hjælp« ud i praksis?

2. Ved hjælp af hvilke foranstaltninger har Kommissionen a) i retlig henseende og b) i praksis gennemført Rådets afgørelse fra september 2003?

3. Er det net af sociale institutioner, som Hamas-folk varetager, også omfattet af Rådets afgørelse om Hamas? I hvilke EU-medlemsstater er det selv efter Rådets afgørelse fra september 2003 tilladt at foretage pengeindsamlinger til a) Hamas og b) sociale net inden for Hamas?

4. I hvilke medlemsstater blev der iværksat de fleste eller mest omfattende foranstaltninger? Hvilke medlemsstater har ikke iværksat nogen foranstaltninger?

5. Hvilke fremskridt har man efter opførelsen af Hamas på omtalte liste gjort i bekæmpelsen af terrorisme?

Svar afgivet på Kommissionens vegne af Christopher Patten

(12. marts 2004)

Kommissionen bemærker, at afgørelsen om at opføre Hamas i sin helhed på listen var en enstemmig rådsafgørelse. Da afgørelsen bygger på traktaten om Den Europæiske Union (artikel 15 og 34), har medlemsstaterne pligt til at sørge for, at deres nationale politik er i overensstemmelse med den fælles holdning.

Kommissionen kan forstå, at det ærede medlem også har stillet Rådet de ovennævnte spørgsmål (skriftlig forespørgsel E-0090/04), og henviser til Rådets svar, for så vidt angår oplysninger om medlemsstaternes foranstaltninger inden for politisamarbejde og retligt samarbejde, herunder oplysninger om indefrysnings-kendelser udstedt af judicielle myndigheder. Det kan imidlertid være nyttigt at tilføje, at Rådets afgørelse 2003/48/RIA af 19. december 2002 (5) om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme blev vedtaget for at udfylde artikel 4 i fælles holdning 2001/931/FUSP. Denne afgørelse tager sigte på at forbedre politisamarbejdet og det retlige samarbejde i forbindelse med »terrorhandlinger«, som involverer »personer, grupper eller enheder, der er opført på listen«, og forsøger især at sikre, at Europol og Eurojust modtager de oplysninger, de har brug for til at udføre deres opgaver. Den pålægger også medlemsstaterne at træffe de nødvendige foranstaltninger dels til at oprette fælles efterforskningshold, der skal foretage efterforskning af terrorhandlinger, som involverer personer, grupper eller enheder, der er opført på listen, dels til at sikre, at anmodninger om gensidig hjælp og anerkendelse og fuldbyrdelse af retsafgørelser i sådanne tilfælde behandles som hastesager.

Rådets forordning (EF) nr. 2580/2001 af 27. december 2001 om specifikke restriktive foranstaltninger mod visse personer og enheder med henblik på at bekæmpe terrorisme finder direkte anvendelse i samtlige medlemsstater og forbyder bl.a. donationer til Hamas (artikel 2, stk. 1, litra b)). Forordningen tvinger også enhver, der henhører under Fællesskabets jurisdiktion, til at indefryse midler og aktiver, der tilhører Hamas. Kommissionen har imidlertid ikke fået nogen melding om, at der i EU er fundet en konto, der tilhører Hamas.

Forordning (EF) nr. 2580/2001 kræver ikke indefrysning af midler og aktiver, der tilhører enkeltpersoner, der kan have forbindelse til Hamas, medmindre sådanne personer er opført på den pågældende liste. Det er imidlertid værd at notere, at denne forordning forbyder, at midler og økonomiske ressourcer stilles til rådighed for eller til gavn for på listen opførte personer, grupper eller enheder som f.eks. Hamas. Dette forbud gælder også midler, der indirekte stilles til rådighed. Ydermere forbyder forordningen deltagelse i aktiviteter, der omgår forbuddet.

Kommissionen har bragt i erfaring, at medlemsstaterne i øjeblikket undersøger, om de finansielle restriktioner i forordning (EF) nr. 2580/2001 skal tage sigte på en række personer, grupper og enheder, der måtte have forbindelse til Hamas, for mere effektivt at begrænse finansieringen af Hamas' terrorvirksomhed. Den indser, at offentliggørelse af navne på dette stadium ville skade undersøgelserne.

(1) EFT L 229 af 13.9.2003, s. 42.

(2) EFT L 344 af 28.12.2001, s. 93.

(3) EFT L 344 af 28.12.2001, s. 70.

(4) EFT C 70 E af 20.3.2004, s. 140.

(5) EFT L 16 af 22.1.2003.